google/wiki40b huggingface dataset:
אביב

אָבִיב הוא אחת מארבע עונות השנה של האקלים הממוזג, ובו חל המעבר מהחורף לקיץ. האביב מאופיין בהתחממות מתונה של מזג האוויר ובפריחתם של מיני צמחים רבים. משום כך הוא מסמל פריחה והתחדשות.

הגדרה

ישנן הגדרות שונות לעונת האביב, אשר משתנות בהתאם לאקלים המקומי ולתרבות המקומית. ההגדרה המטאורולוגית קובעת כי האביב הוא התקופה שבין החודשים הקרים בשנה (החורף) לחודשים החמים בה (הקיץ). בחצי הכדור הצפוני תקופה זו חלה סביב החודשים מרץ, אפריל ומאי, ואילו בחצי הכדור הדרומי תקופה זו חלה סביב החודשים ספטמבר, אוקטובר ונובמבר.
ההגדרה האסטרונומית המערבית מגדירה את האביב על בסיס מיקום כדור הארץ ביחס לשמש, ולפיה האביב מתחיל בימי השוויון שבהם אורך היום שווה לאורך הלילה ונגמר בימי ההיפוך שבהם היום הוא הארוך ביותר בשנה. כך, בחצי הכדור הצפוני האביב מתחיל ב-20 במרץ ונגמר ב-21 ביוני, בעוד שבחצי הכדור הדרומי האביב מתחיל ב-22 בספטמבר ונגמר ב-21 בדצמבר. באסטרונומיה הסינית ובתרבויות נוספות, יום השוויון שממנו הימים הולכים ומתארכים חל דווקא באמצע עונת האביב.

שינויים בטבע

בחודשי האביב מתגברת נטייתו של ציר כדור הארץ לכיוון השמש והימים הולכים ומתארכים. התחממות מזג האוויר בתקופה זו גורמת להפשרת השלגים ולהתמתנות הקרה, ובתוך כך מתחילים ללבלב ולפרוח גם מינים רבים של צמחים. מכאן, כאמור, גם שמה של העונה. באזורים שבהם לא יורד שלג ונדיר שמתפתחת בהם קרה, הטמפרטורות באוויר ועל פני הקרקע עולות מהר יותר והאביב מגיע מוקדם יותר בשנה, לעיתים סביב חודש פברואר בחצי הכדור הצפוני.
במיני יונקים רבים, עונת הרבייה והייחום מותאמת לכך שתנאי הסביבה יהיו הטובים ביותר עבור ההיריון או הוולד, עם מספיק מים ומזון וטמפרטורה נוחה. תנאים אלה מופיעים על פי רוב באביב. תהליך התאמת עונת הרבייה לעונות השנה מתווך באמצעות שינויים בהפרשת מלטונין בבלוטת האצטרובל כתוצאה מהשינוי באורך שעות האור. שינויים אלה בהפרשת מלטונין משרים שינויים בהפרשת הורמון משחרר גונדוטרופינים בהיפותלמוס.

חגי אביב

בלוחות שנה רבים מתרבויות עתיקות ובנות ימינו נקבעה תחילת השנה באביב. על בסיס זה, ועל בסיס משמעות ההתחדשות והפריחה המוענקת לעונה זו, נפוצו בעולם חגים בתקופת האביב. בקרב עמי המזרח התיכון נחוג במסופוטמיה בימי קדם החג אקיטו סביב קציר השעורים, במצרים העתיקה חג האביב, כלל את תקופת פריחת הדגן סביב הנילוס וקושר לאל אוזיריס, חג האביב המצרי התגלגל ברבות השנים לתרבות הערבית במצרים וידוע בשם שאהם אל ניאסם. היהודים חוגגים את חג הפסח אשר חל בחודש האביב, והפרסים חוגגים את הנורוז. ברחבי העולם מציינים הנוצרים את חג הפסחא, ובמזרח הרחוק, שם תרבויות רבות מציינות את תחילת האביב סביב חודש פברואר, נחוג ראש השנה הסינית וחג הטט הוייטנאמי.

האביב ביהדות

תקופת האביב ביהדות היא תקופה חשובה ביותר לפי התורה וההלכה. בתקופה זו חל חג הפסח שאף נקרא- "חג האביב". התורה מצווה- 
שָׁמוֹר אֶת-חֹדֶשׁ הָאָבִיב וְעָשִׂיתָ פֶּסַח לַה' אֱלֹהֶיךָ כִּי בְּחֹדֶשׁ הָאָבִיב הוֹצִיאֲךָ ה' אֱלֹהֶיךָ מִמִּצְרַיִם לָיְלָה
— ספר דברים פרק ט"ז, פס' א'
 כלומר, התורה מצווה לקיים את חג הפסח דווקא באביב ובשל כך מדי כמה שנים מעברים את השנה- כלומר, מוסיפים עוד חודש כדי שפסח יהיה באביב.

האביב באמנות

האביב סימל השראה ליצירה אצל אמנים בתחומים שונים:
נשיא דרום אפריקה

תהליך הבחירה

בדרום אפריקה  נהוגה שיטה מיוחדת  לבחירת הנשיא. שלא כמו דומיניונים או מושבות בריטיות לשעבר, שאימצו את שיטת הממשל הפרלמנטרית-רפובליקנית ואלה שנוהגים על פי שיטת הממשל הבריטית, בראש ממשלת דרום אפריקה עומד הנשיא, שמשמש בה בעת כראש המדינה, ראש  הממשלה והמפקד העליון של כוחות ההגנה. בניגוד לשיטה הנשיאותית הנהוגה ברבות ממדינות העולם, נשיא דרום אפריקה נבחר על ידי הפרלמנט, ולא באמצעות בחירה ישירה של העם או של חבר אלקטורים ובפועל הוא יכול להשפיע על תהליכי חקיקה בהיותו מנהגי מפלגת הרוב בפרלמנט. בצורה זו החוקה קבעה שיטה שמשלבת הן את צורת הממשל הפרלמנטרית והן את צורת הממשל הנשיאותית באופן הפוך מזה שהונהג בישראל.
הנשיא נתון להגבלות שמונעות את שליטתו  התמידית על הממשלה, כפי שהיה נהוג במדינות אפריקניות אחרות. תקופת הכהונה היא של 5 שנים והנשיא לא יכול לכהן יותר  משתי  תקופות כהונה רצופות. כך ששיטת הבחירה של הנשיא מנסה למנוע את האפשרות  של צבירת כוח  בידי הנשיא  כפי שהיה בתקופת האפרטהייד או במדינות אפריקניות רבות.
ג'ניפר גריי

חיים אישיים

גריי שנולדה בניו יורק סיטי, היא בתם של שחקן הקולנוע היהודי אמריקאי זוכה פרס האוסקר ג'ואל גריי והשחקנית-זמרת ג'ו ויילדר.
למדה ריקוד ומשחק בבית הספר הפרטי "בית ספר דלטון" שבמנהטן.
למדה משחק מקצועני ב"בית הבובות השכונתי" תחת הדרכתו של השחקן סנפורד מייסנר.
גריי הייתה מאורסת לכוכבי הקולנוע מת'יו ברודריק וג'וני דפ, נשואה משנת 2001 לשחקן קלארק גרג ואמא לבת אחת.
בשנת 1987 נפצעה גריי בתאונת דרכים בעת שנסעה עם השחקן מת'יו ברודריק בצפון אירלנד, בתאונה נהרגו שני אנשים וברודריק הואשם בנהיגה רשלנית.

קריירת משחק

גריי החלה את דרכה כרקדנית בפרסומת למשקה "ד"ר פפר". ב-1984 הופיעה לראשונה בקולנוע בסרט המלחמה הבדיוני "שחר אדום" ובתפקיד קטן בסרטו של פרנסיס פורד קופולה "מועדון הכותנה".
ב-1986 שיחקה בקומדיית הנעורים "שמתי ברז למורה" בתפקיד ג'ייני, אחותו של תלמיד התיכון פריס ביולר (מת'יו ברודריק).
הפכה לכוכבת קולנוע בשנת 1987 בזכות הופעתה בדרמת ההתבגרות המוזיקלית "ריקוד מושחת", בה שיחקה גריי נערה ניו יורקית בשם פרנסיס האוזמן המגיעה לאתר הנופש ומתאהבת במורה לריקוד ג'וני קאסטל (פטריק סווייזי).
על הופעתה הזכורה ביותר בקולנוע הייתה גריי מועמדת לפרס גלובוס הזהב על ההופעה הקומית/מוזיקלית הטובה ביותר.
בשנת 2000 שיחקה בדרמה הרומנטית "סודות של אהבה" בתור ג'אניס גאררו חברתו של הפרסומאי באדי אמראל (בן אפלק) וב-2001 בסרטו של אבי נשר "פולחן".
בשנת 2010 זכתה גריי בתחרות הריקודים "רוקדים עם כוכבים" ביחד עם בן זוגה לתחרות, הרקדן דרק האף'. בשנת 2011 שיחקה לצד אוסטין באטלר וספנסר לוק בסרט "שודדי הסלבס" (The Bling Ring) אשר מבוסס על סיפור אמיתי שקרה בהוליווד.
פיתוח גוף

פיתוח גוף הוא משטר של תרגילים שנועדו לפתח את שריריו של אדם, ולחטב את גופו.
כפעילות תחרותית, מטרת פיתוח הגוף היא להציג את מסת השרירים, גודלם וחיטובם, באופן האומנותי, הסימטרי והאסתטי ככל האפשר. לצורך כך נדרש מפתח הגוף לשימוש באימוני משקולות, במכשירי אימון ובתרגילי התנגדות אחרים, באופן קבוע ואינטנסיבי, שניתן לתארו כאימון ספורט.

הגדרת התחום

פיתוח גוף ברמה תחרותית מחייב אימון במשך מספר שנים, וכולל ביצוע תרגילי אימון משקולות, באופן יומיומי, מפרך ואינטנסיבי, במקביל למשטר תזונה קפדני במיוחד, והקפדה על שעות שינה סדירות וממושכות. מפתחי גוף רבים משתמשים בתוספי מזון שונים, ולעיתים אף בסטרואידים אנבוליים ובחומרים אחרים. השימוש על בסיס קבוע בסטרואידים אנבוליים בתחום פיתוח הגוף הוא אחד הגורמים לכך שהוא אינו יכול להיות מוכר כספורט אולימפי.
הגדרת התחום כמקצוע ספורט אינה ברורה מאליו למתבונן, הרואה את "תחרויות פיתוח הגוף", בהן מופיעים המתעמלים על במה, כשגופם מרוח בשמן, והם מציגים לקהל את שריריהם בתנוחות קבועות שונות. אולם למעשה, עיקר הפעילות הספורטיבית נעשית על ידי האדם עצמו, במשך מספר שנים, ביחידוּת בחדר הכושר. בניגוד לתחרויות מוכרות אחרות, רק התוצאה הסופית נבחנת בטקס בסוף התהליך, ולא התהליך עצמו. 
הגדרתו של תחום פיתוח הגוף התחרותי כענף ספורט, שנויה במחלוקת. מצד אחד, אין ספק כי התחום מתמקד באמנות עיצוב הגוף והאסתטיקה. על כן הוא עשוי להיחוות כסוג של אמנות או "תחרות יופי". מצד שני, אורח החיים המאפשר הגעה למראה הרצוי מחייב אימוני ספורט (משקולות והתנגדות) אינטנסיביים וקשים באופן קבוע. כתבי עת מקצועיים, כדוגמת Sports Med‏ המתמחה ברפואת ספורט, מתייחסים לתחום כאל ענף ספורט.

סטרואידים

הסטרואידים אינם משמשים אך ורק לפיתוח הגוף אלא גם לטיפול במגוון רחב של בעיות בריאותיות:
שיקום נפגעי תאונות, טיפול בתת משקל, בלימת דלקת, חלבונים לא תקינים, בניית רקמת עצמות, שיפור מצבי הרוח, זירוז החלמה וצמיחה.
ספורטאים משתמשים בסטרואידים (במינון ובכמויות מסוימות) על מנת לשפר את יכולתם. השימוש בסטרואידים מסייע בפיתוח כוח מוגבר, הגדלת נפח השרירים, התאוששות מהירה של השריר לאחר אימון, הפחתת באחוזי שומן ועלייה בקצב ההזעה. בפרט, בקרב מפתחי גוף, צריכת סטרואידים מאפשרת אימון הכולל יותר סטים, מספר חזרות רב יותר ומשקלים כבדים יותר.
תופעות לוואי שליליות בשימוש בסטרואידים:
שינויים בלב ובכלי דם, שינויים בתפקודי הכבד, תוקפנות מוגברת, לחץ דם גבוה, פגיעה במערכת הרבייה, קול עמוק יותר, שיעור יתר, שינויים באיברי המין ועוד.

סינטול

סינטול הוא סוג של שמן - נמצא בשימוש בעיקר למטרות הגדלת שרירים קטנים. הסינטול מאפשר את הגדלת נפח השריר, אך אינו מוסיף לכוחו. השימוש הוא בהזרקה מקומית לשריר המטרה.

תזונה ומנוחה

התזונה היא מרכיב מהותי בפיתוח הגוף. יש להקפיד על תפריט בריא הכולל את הכמות הרצויה של מינרלים וויטמינים וזאת כדי לשמור על בריאות הגוף ולסייע לו להתפתח כראוי, יש לאכול כמות גדולה של חלבונים ופחמימות שהם אבות המזון המרכיבים והבונים את השריר.
גם המנוחה חשובה מאוד למפתחי הגוף, עליהם להקפיד על 8 שעות שינה לפחות, כיוון ששרירים גדלים ומתפתחים במנוחה, שכן במנוחה מופרשים הורמונים אנבוליים (בוני שריר) כמו הורמון גדילה GH וטסטוסטרון.
הלהקה האחרונה בלבנון

תיאור העלילה

שלומי חזן (עופר חיון), קובי רוטמן (עפר שכטר) ואסף מלכה (אורי לייזרוביץ') הם חברי הלהקה הצבאית "העבריים" לשעבר, שהתפצלו לדרכים שונות - קובי הועבר להיות אחראי תחזוקה בבסיס אור שבלבנון, תחת פיקודו של סא"ל אלון נישרי (איציק קריחלי) ושני עוזריו - משיח (עמי אנידג'ר) ואליהו (רודי סעדה). שלומי ניהל מערכת יחסים עם מירי רוטמן (דנה פרידר) - אחותו של קובי, ואסף עבד כעוזר ליצן מפני שאביו לא מקבל את עבודתו כזמר. אלון נישרי, פוקד על קובי להופיע עם הלהקה הצבאית בזמן שהוא מבריח פאקטים של סיגריות (מה שהתברר מאוחר יותר כסמים), או שהוא יחשוף למשטרה הצבאית תמונות שמוכיחות שקובי מבצע מכירות לא חוקיות. שלומי מסכים להופיע עם קובי כדי שיסלח לו על הרומן שיש לו עם אחותו, והוא הולך לבית של אסף כדי לבקש מאביו - אל"ם יעקב מלכה (ישראל קטורזה) אישור להופעה בלבנון. אסף ואביו נמצאים במשבר מאז שאסף ניסה לגנוב הופעה של הלהקה בבסיס מצ"ח חמש שנים לפני הנסיגה מלבנון, נעצר על ידי דנה כהן (דניאל גל) עקב שימוש בסמים, וגרם לפירוק של הלהקה. אסף רצה להראות לאביו שהוא יכול להתקדם בקריירה שלו ככוכב רוק ולכן מצטרף להופעה.
על מנת לגרום לקידום של יעקב, ולסגור את התיק של אסף במשטרה, דנה מגייסת את אסף כמשת"פ - היא מחביאה לו בגיטרה מכשיר הקלטה, אותו אסף שותל במשרד של אלון, כדי לשמוע מה הוא ועוזריו מתכננים בקשר להעברה של הסמים. אסף מתקשר לדנה כדי לספר לה שהמכשיר הקליט את השיחה של נישרי ושל עוזריו, אך מפני שהוא עושה זאת דרך הטלפון שבמשרד של אלון, משיח ואליהו מאזינים לשיחה ושומעים על התרגיל של אסף ודנה. אלון נישרי מבקש מעוזריו להשתיק את אסף, שלומי וקובי - והם מחליטים להשאיר אותם בלבנון.
דנה כהן, שממשיכה לנסות לתפוס את אלון בקשר להברחות הסמים, מצטרפת ליעקב ומירי בניסיון לחפש את הלהקה. לאחר שהמפקד של דנה, משה, משעה אותה מהיחידה, השלושה מתקשים להמשיך. מפני שיעקב הוא אלוף-משנה בחיל החינוך, הוא משתמש בדרגה שלו כדי להחזיר את אסף (ואיתו גם את שלומי וקובי) לארץ. דבר נוסף שמעכב אותם, הוא שאלון נישרי גילה שעוזריו השאירו את הלהקה בלבנון, והוא שולח אותם להחזירה.
בזמן שמחפשים את הלהקה בישראל, גם שני אנשי חזבאללה - נביל (ג'ורג' אסקנדר) וסעיד (איהאב אליאס סלאמי) - רוצים לתפוס את שלישיית הישראלים ולזכות בכסף ותהילה. לאחר שנישרי ועוזריו גנבו את הסמים שהיו לצד"ל, בשביל להבריח אותם לישראל, לצד"ל אין דמי חסות לשלם לחזבאללה, והם רוצים להשתמש בחטופים ציונים כדי לשלם.
אברהם רזניק

קריירה

רזניק שיחק במכבי תל אביב בשנות ה-20 וה-30 כמגן ימני, ושימש גם כקפטן הקבוצה. רזניק נודע כבעל שליטה טובה בכדור, ונחשב למגן הימני הארצישראלי הטוב ביותר בתקופה שבה שיחק במכבי. הוא זכה בשלוש אליפויות (1929, 1936 ו-1937) ובשלושה גביעים (1929, 1930, 1933).
רזניק הוא גם מראשוני שחקניה של נבחרת ארץ ישראל/פלשתינה. הוא נטל חלק במסע המשחקים הראשון בתולדות הנבחרת, לקהיר ולאלכסנדריה, ביחד עם חמישה שחקנים יהודים נוספים, שחקנים ערבים ושחקנים בריטים, בהם נחלה הנבחרת שלושה הפסדים. לרשותו של רזניק שתי הופעות רשמיות במדי הנבחרת. הוא נטל חלק בתבוסה 7-1 למצרים במוקדמות מונדיאל 1934, ובעקבות התוצאה הודח על ידי המאמן שמעון רוטנר לקראת הגומלין. הוא השתתף במשחק החוץ נגד יוון במסגרת מוקדמות מונדיאל 1938, בו נחלה ארץ ישראל/פלשתינה הפסד.
רזניק השתתף במסעות המשחקים של מכבי לארצות הברית ב-1936 ולאוסטרליה ב-1939, בסיומו החליט להשתקע באוסטרליה ולא חזר עם הקבוצה לארץ. לאחר מכן עבר לארצות הברית ושם נפטר בשנות התשעים.
SG פלנסבורג

היסטוריה

מאז הקמתה בשנת 1990, משתתפת הקבוצה באופן קבוע במאבקי הצמרת של הבונדסליגה ואף סיימה מספר רב של פעמים במקום השני, לעומת אליפות יחידה בעונת 2003/04. בגביע הגרמני זכתה הקבוצה שלוש פעמים וגם במפעל זה הגיעה מספר רב של פעמים למעמד הגמר.

בגביעי אירופה

בעונת 1996/97 זכתה הקבוצה בתואר האירופי הראשון שלה (גביע EHF), כשניצחה במשחק הגמר את קבוצת וירום-סורגנפרי מדנמרק 42-52 בסיכום שני מפגשים. בנוסף זכתה הקבוצה פעם אחת בגביע האתגר (1999) ופעמיים בגביע המחזיקות האירופאי (2001 2012).
בעונת 2013/14 זכתה הקבוצה לראשונה בתולדותיה בליגת האלופות בכדוריד, לאחר ניצחון בגמר 28-30 מול קבוצת THW קיל.
ויקטור ליאנדרו באז'י

פאוליסטה

ויקטור החל את דרכו ב-1997 בקבוצת הנוער של סאו פאולו אך ב-1998 עבר לשחק בקבוצת הנוער של פאוליסטה. בשנת 2000 החל ויקטור להיכלל בסגל הקבוצה הבוגרת כשוער מחליף. ב-2003 ערך את הופעת הבכורה שלו בהרכב הקבוצה.

גרמיו

ב-18 בדצמבר 2007 הצטרף ויקטור לקבוצת גרמיו בעבור 400,000 ריאל ברזילאי. ב-24 בפברואר 2008 סבל מפציעה ונעדר במשך חודש וחצי. ב-18 ביוני 2010 חתם ויקטור על משחק בקבוצה עד 2015.

אתלטיקו מיניירו

ב-29 ביוני 2012 חתם ויקטור על חוזה בקבוצת אתלטיקו מיניירו למשך חמש שנים בעבור €3,500,000.

קריירה בינלאומית

ב-21 במאי 2009 הופיע ויקטור לראשונה במדי נבחרת ברזיל בכדורגל במהלך גביע הקונפדרציות. ב-10 באוגוסט 2010 הופיע במשחק נבחרת ברזיל נגד נבחרת ארצות הברית כחלק ממונדיאל 2010. ב-7 במאי 2014 זומן ויקטור למונדיאל 2014.
דייוויד וילקרסון

שנים מוקדמות

דייוויד וילקרסון נולד בשנת 1931 באינדיאנה. הוא היה הבן השני למשפחה של רועי עדה נוצרים, והוא גדל בארנסבורו, פנסילבניה, בבית "שהיה מלא בכתבי הקודש". סבו מצד אביו ואביו, קנת, היו רועי עדה. לפי עדותו של וילקרסון עצמו, הוא נטבל ברוח הקודש בגיל שמונה.
וילקרסון הצעיר התחיל להטיף כשהיה בן ארבע-עשרה בערך. אחרי בית ספר התיכון, הוא נכנס למכללה האקדמית מרכז ספרינגפילד, מיזורי. בית הספר היה מזוהה עם Assemblies of God (קבוצת קהילות המזוהה עם הכנסייה הפנטקוסטלית) . בשנת - 1952 הוא הוסמך כרועה עדה.

נבואות

וילקרסון טען שקיבל חזון ב -1973 ביחס לעתידה של ארצות הברית. החזון פורסם לאחר מכן במסגרת ספר בשם החזון (The Vision). חלק מנושאי הנבואה היו: "מיתון כלל עולמי שנגרם על ידי מבוכה כלכלית"; "לטבע יש חבלי לידה"; "מבול של זוהמה וטבילה בטינופת באמריקה"; "מרד בבית"; ו "טירוף רדיפות נגד נוצרים המלאים ברוח האמת והאוהבים את ישו המשיח".
ב -7 במרץ 2009 פרסם וילקרסון מסר לבלוג האישי שלו, שכותרתו "מסר דחוף", שבה הוא חזר על נבואה קודמת שלו בנוגע לעיר ניו יורק: "מזה עשר שנים אני מזהיר מפני אלף שריפות שמגיעות לעיר ניו-יורק סיטי: הוא יבלע את כל המגאפלקס, לרבות שטחים בניו ג'רזי וקונטיקט, ערים מרכזיות ברחבי אמריקה יחוו מהומות ואש בוערת ". וילקרסון ציין כי זה יהיה חלק מ"אסונות ניפוץ הארץ" המשפיעים על כדור הארץ כולו, שהביא זעם אלוהים במשפטו נגד "החטא הפושה של אמריקה ושל האומות". בהתייחס לעיתוים של אירועים אלה הוא אמר: "אינני יודע מתי הדברים האלה יתרחשו, אולם אני יודע שזה לא רחוק".

מותו

ב -27 באפריל 2011, בעת שנסע מזרחה על כביש 175 בארצות הברית בטקסס, חצה וילקרסון לתוך השביל המערב והתנגש בקרון טרקטור. הוא הוכרז מת במקום, קצת למעלה מחודש לפני יום הולדתו ה -80. אשתו גוון נפצעה.
גוון וילקרסון נפטרה כעבור שנה, ב -5 ביולי 2012 ממחלת הסרטן, בגיל 81.
המפלגה השמרנית (הממלכה המאוחדת)

הארגון הפנימי

המוסד הראשי של המפלגה הוא מטה הקמפיין השמרני (הלשכה המרכזית השמרנית, לשעבר). המטה הוא שמגבש את מדיניות המפלגה ואחראי על ענייני כספים וההכנה לבחירות. יחד עם זאת, למטה הקמפיין תפקיד שולי בבחירת המועמדים של המפלגה לבית-הנבחרים, שמהם צומחת המנהיגות. הסיבה לכך היא התאגדותם של הבוחרים השמרנים במחוזות הבחירה השונים לקבוצות פוליטיות שורשיות.
קבוצה כזאת, שמתארגנת למסגרת אזורית או קהילתית (תלוי בצפיפות-האוכלוסין במחוז הבחירה), מנצלת את שיטת הבחירות האזורית בבריטניה כדי להכריע מי יהיה הנציג המקומי בבית-הנבחרים. הקבוצה הממוסדת חותרת לכך, שעתידו הפוליטי של המועמד יהיה תלוי בקשר הרציף שלו עם בוחריו הישירים ובעמידתו בציפיותיהם. בדרך זו, הקבוצה השורשית מחזקת את כוחם הפוליטי של הבוחרים השמרנים מול המנגנון של המפלגה השמרנית; המפלגה לא יכולה לבחור מועמד מקומי על דעת עצמה בלבד ולצפות, שהבוחרים השמרנים יצביעו עבורו רק בגלל שיוכו המפלגתי.
המפלגה נחשבת לחזקה בעיקר באזורים הכפריים של בריטניה, בעוד שהלייבור חזקה בעיקר בערים הגדולות. כיום יש לה רק חבר פרלמנט אחד מסקוטלנד.
בתחילת דרכה, ייצגו השמרנים את האריסטוקרטיה, בעלי האדמות והכנסייה האנגליקנית. עם השנים השתנו סדרי העדיפויות של המפלגה, וכיום היא קרובה אידאולוגית למפלגה הרפובליקנית בארצות הברית. ההבדלים בין השתיים הם שהרפובליקנים מתנגדים למדינת הרווחה ואילו השמרנים מקבלים אותה. בנוסף, המפלגה תומכת בנישואים חד מיניים ואילו הרפובליקנים מתנגדים להם. עם זאת, שתי המפלגות מאמינות בממשלה קטנה, מיסים נמוכים וכלכלה חופשית.
אולטרה וירס

אולטרה וירס (בלטינית: ultra vires, מעבר לסמכות) הוא מושג משפטי שמתייחס לפעולה שהיא חריגה מסמכותו של המבצע, ולכן היא בטלה.
המונח משמש במשפט מנהלי ובמשפט חוקתי, בעת ביקורת שיפוטית על פעולתה של רשות, לתיאור פעולה החורגת מהסמכות שניתנה לרשות. דוגמה לכך היא התקנת חקיקת משנה החורגת מהסמכות שניתנה בחוק לפעולה זו.
בדיני תאגידים משמש המושג לתיאור פעולה החורגת מסמכותה של חברה בהתאם לתקנון ההתאגדות שלה או לתזכיר (בחברות ותיקות שנוסדו לפני 1.2.2000). בעבר נחשבה פעולה כזו לבטלה, אך בשנת 1981 תוקנה פקודת החברות, וחברה אחראית גם לפעולה שנעשתה על ידי עובדיה תוך חריגה מסמכותם. כיום מוסדר נושא זה בסעיף 56(א) לחוק החברות, התשמ"ט-1999, אשר קובע:
"פעולה שנעשתה בעבור חברה בחריגה ממטרות החברה, או שנעשתה בלא הרשאה או בחריגה מן ההרשאה, אין לה תוקף כלפי החברה, אלא אם כן אישרה החברה את הפעולה בדרכים הקבועות בסעיף קטן (ב), או אם הצד שכלפיו נעשתה הפעולה לא ידע ולא היה עליו לדעת על החריגה או על העדר ההרשאה."
הסעיף קובע כי פעולה שבוצעה במצב של אולטרה וירס אינה תקפה כלפי החברה. החברה רשאית לאשר אותה בדיעבד. כמו כן, אם צד שלישי לא ידע ואף לא היה עליו לדעת שמדובר באולטרה וירס, הרי שהפעולה תקפה כלפיו. מטרת התיקון היתה למנוע פגיעה בצדדים שלישיים אשר אינם מודעים לחריגה, ועלולים להיפגע. חשוב לציין כי ייתכן ובית המשפט יקבע במקרים של פגיעה בצד שלישי, את רשלנותו התורמת ואת השאלה אם היה עליו לברר את סמכותה של החברה לבצע את הפעולה.
משרד האוצר (גרמניה)

משרד האוצר הפדרלי של גרמניה (בגרמנית: Bundesministerium der Finanzen) הוא המשרד הממשלתי בגרמניה האחראי על מדיניות הכלכלית של גרמניה. הוקם לראשונה ב-1879 כלשכת האוצר הקיסרית של הקייזר. שר האוצר הנוכחי (ממרס 2018) הוא אולף שולץ מהמפלגה הסוציאל-דמוקרטית של גרמניה.
המשרד אחראי לניהול תקציב המדינה והוא השר הממשלתי היחיד שביכולתו להטיל וטו על החלטת ממשלה במידה וזו עלולה להביא להוצאות כספים מיותרות ובזבוז כספי ציבור שלא לצורך.
כשהוקמה לשכת האוצר הקיסרית (Reichsschatzamt) ב-1879 עמד בראשה תת-מזכיר המדינה שהוא ביצע את הוראות מזכיר המדינה. ב-1919 משרד האוצר הגרמני הפך למשרד אוצר פדרלי ונקרא בשם משרד האוצר הקיסרי (Reichsministerium der Finanzen), או משרד האוצר של הרייך שהיה שמו בתקופה הנאצית. ב-1949 פוצל המשרד למשרד האוצר של גרמניה המערבית, בשם משרד האוצר הפדרלי (Bundesministerium der Finanzen) ומשרד האוצר של גרמניה המזרחית, אלה אוחדו מחדש ב-1990 עם איחודה של גרמניה מחדש.
ב-1999 משרד האוצר הגרמני עבר לברלין והתמקם בבית דטלף-רובדר שבעבר היה בניין מיניסטריון האווירייה בברלין.

המבנה

כשנפתח המבנה עצמו הוא היה לבניין המשרדים הגדול בעולם בתקופתו. בתקופה גרמניה הנאצית המבנה שימש כמרכז המטה האווירי של גרמניה (לופטוואפה). הבניין מעוצב בסגנון פשיסטי ושמרני יחסית, והוא ממוקם בקריית הממשלה של גרמניה הנאצית, בסמוך למטה של אדולף היטלר. צמוד למבנה ניצב מטה הגסטפו בנוסף. בצד המבנה מופיעים עיטורים קומוניסטים מתקופת מזרח גרמניה המתארים בעל ואישה, פועלים, בנאים וצועדים.
בתי נייטין

בתי נייטין הוא מתחם בניינים שנבנו במקור כהרחבה של שכונת מאה שערים בירושלים.

בניית השכונה

שכונת בתי נייטין נוסדה בשנת 1901 (ה'תרס"ב) על ידי הרב שמואל זנוויל שפיצר ועל שמו של הנדבן והתורם המפורסם הרב מנחם נייטין שעלה מארצות הברית לישראל והשתכן בירושלים. הוא הקים את בית מדרשו "מנחם ציון" ברובע היהודי בירושלים, שהתפרסם בשל אנשי המקצועי ובעלי המלאכה המגוונים שהיו מתפללים בו בקביעות.
בבית הכנסת בשכונה היו מספר דמויות בולטות, בהן המקובל הרב אהרן שלמה מהריל, הרב מאיר הלר, הרב אהרן יעקב פרוש, הרב חיים יוסף דינקלס, הרב יוסף רוטמן, הרב יעקב יהודה סלנט והרב שמואל תפילינסקי.

מיקום ואכלוס

למרות שרעיון בנייתה היה הרחבת מאה שערים, היא קיבלה 'עצמאות' וכיום היא שכונה בפני עצמה. בשכונת בתי נייטין נבנו בתי מדרש של חצרות ופלגים שונים בירושלים. אדמור"ה של חסידות תולדות אהרון בנה את ישיבת תולדות אהרן המרכזית בירושלים במתחם בתי נייטין, עם הישיבה המרכזית נבנה תלמוד תורה לילדי החסידים, כמו כן, רוב השכונה מאוכלסת באנשי חסידות תולדות אהרון.
כמו שכונת מאה שערים הגובלת בשכונת בתי נייטין נבנתה בתי נייטין כשטח סגור וכמתחם דירות מובדל מהסובבים אותו. בתי השכונה נבנו כהפרדה בין מאה שערים לסובבים אותה והם משמשים כ'גבול' בין פנים מאה שערים לכל החיצוניות שמעבר לבתי שכונת בתי נייטין. לבתי נייטין שתי כניסות ראשיות העוברות דרך בנייני רחובה הראשי של שכונת מאה שערים המופנים כלפי פנים, שתי הכניסות מקורות והן משמשות כמעברים ראשיים במאה שערים.
רחובה הראשי של השכונה נקרא רחוב ז. שפיצר ע"ש מייסד שכונת בתי נייטין, הרב זאוויל שפיצר. הרחוב גובל בשכונת בתי אונגרין ובשכונת מאה שערים, הוא אף מתחבר לרחוב מאה שערים.
תלמוד בבלי מהדורת שוטנשטיין

תלמוד בבלי מהדורת שוטנשטיין היא מהדורה מבוארת של התלמוד הבבלי שיוצאת לאור על ידי הוצאת "ארטסקרול" וזוכה לפופולריות רבה. לצד צילום דף הגמרא המסורתי של ש"ס וילנא עם פירושי רש"י ותוספות, כלולים במהדורה זו עמודים ובהם ביאור לגמרא והערות למדניות, שהופיעו בשפות עברית, אנגלית וצרפתית.

הוצאה לאור

הכרך הראשון של המהדורה יצא לאור בשנת 1990 באנגלית בארצות הברית, שם מוכרת המהדורה בשם "ש"ס ארטסקרול".
הוצאת 73 כרכי המהדורה על כל מסכתות הש"ס נמשכה כ־15 שנה, בעבודת צוות של כ-80 עורכים ותלמידי חכמים מבולטימור, קליבלנד, ירושלים ובני ברק. עלות העבודה הוערכה בכ-21 מיליון דולר, אשר מומנו גם בתרומות. הנדבן היהודי-אמריקאי ג'רום שוטנשטיין שעל שמו נקראת המהדורה מימן חלק משמעותי מהמיזם לזכר הוריו, ומשפחתו המשיכה במימון גם לאחר פטירתו. חלק מכרכי המהדורה שיצאו לאור בצרפתית הופיעו בשם "מהדורת ספרא", על שם הנדבן אדמונד ספרא.
בשנת 2012 הושלמה הוצאת 73 כרכי המהדורה העברית. כיום ממשיך המיזם בהוצאה לאור ובכתיבת תרגום לתלמוד ירושלמי, בעברית ובאנגלית.

המהדורה

כל דף במהדורה כולל צילום עמוד מסורתי של התלמוד בעיצוב של מהדורת עוז והדר, ובצדו עמוד עם ביאור ופרשנות לטקסט התלמודי, המבוססת ברובה על עיקרי דברי הראשונים והאחרונים הקלאסיים. לעמוד הביאור שני חלקים עיקריים: בחלק העליון פירוש הכולל תרגום מילולי, פיסוק והוספת מילות קישור ללשון התלמוד הארמית, יחד עם ביאור ארוך לנושא הסוגיא. בחלק התחתון יש הערות שוליים לחלק העליון, ובהן פירוש מורחב ומעמיק יותר, הכולל לרוב הפניות או אף סיכומים לדיונים העיקריים של מפרשי התלמוד בסוגיה.
צילום העמוד המסורתי כולל את המפרשים רש"י, תוספות, רב נסים גאון, לצד כלי עזר כגון "תורה אור", "לקוטי רש"י", "גיליון הש"ס", "מסורת הש"ס", "הגהות הב"ח" ו"עין משפט נר מצווה".
בשל ההקפדה על הבאת צילום העיצוב המסורתי של ש"ס וילנא ובשל אורכו של הביאור על שני חלקיו, מתפרס כל עמוד גמרא על כ־4 עמודי ביאורים בממוצע (במהדורה העברית), ומשום כך תופסת המהדורה פי שישה נפח ממהדורת ש"ס וילנא הנפוצה. רוב הכרכים בשפות השונות יצאו גם בפורמט מוקטן של 26X18 ס"מ.
לכל מסכת ופרק מצורפת הקדמה המספקת רקע ומבט כללי להבנת הסוגיות הנידונות במסכת.

הסכמות וביקורת

בראש המהדורה מופיעות הסכמות מרבנים מובילים בעולם הליטאי והחסידי, בהם הרב יוסף שלום אלישיב, רבי משה יהושע הגר מוויז'ניץ, הרב חיים קניבסקי, רבי ישכר דוב רוקח מבעלז, רבי חיים קרייזווירט, הרב נפתלי צבי הלברשטאם והרב שמואל קמנצקי.
בין השאר, הועילו הסכמות אלו לקבלתה ותפוצתה של המהדורה והביאור המצורף לו הזוכים לפופולריות רבה הן בקרב לומדים וותיקים והן בקרב לומדים חסרי רקע בגמרא. המהדורה נחשבת בעיני רבים לאחד החיבורים המהפכניים החשובים של הספרות היהודית במאה ה־20. כך לדוגמה, הקדיש מוזיאון הישיבה יוניברסיטי בניו יורק תערוכה לדפוסי התלמוד בשם "מבומברג עד שוטנשטיין".
לצד ההסכמות, המגמה של המהדורה להנגיש את התלמוד עוררה גם ביקורת וחשש שעל ידי הגשת ביאורים וסיכומים מתומצתים נמנע מהלומדים תהליך הלמידה והיגיעה העצמית, "עמל התורה", לו מיוחסת חשיבות רבה לצורך השרשת הלימוד אצל הלומדים. עם זאת, בניגוד למהדורות מבוארות קודמות של התלמוד שעוררו התנגדות חריפה מצד גורמים חרדים (כגון תלמוד שטיינזלץ), זוכה המהדורה לתפוצה רחבה גם בקבוצות חרדיות שמרניות, אם כי ברוב הישיבות היא לא החליפה את השימוש במהדורות המסורתיות.
חיים זוט

חיים זוט (נולד ב-7 באפריל 1935 בפרדס חנה) הוא גראנד מאסטר סוקה (ראש שיטה)  של הקרב מגע הישראלי ובעל הדרגה הגבוהה בעולם דאן 10. זוט היה מהמייסדים של האגודה לקרב מגע ישראלי ונחשב לאחד מהאבות המייסדים של ענף קרב המגע.

ביוגרפיה

זוט העביר את נעוריו בחווה בפרדס חנה. בשנת 1952 התגייס לצה"ל. בצבא הכיר את מייסד שיטת קרב המגע, אימי שדאור ליכטנפלד, נחשף לראשונה לאמנות קרב המגע והתמסר אליה. בשנת 1955 השתחרר מהצבא אולם חזר לשרת כחייל מילואים במלחמת סיני. לאחר מכן, חזר לפרדס חנה ולימד בני נוער חקלאות. בשנת 1963, השתחרר ליכטנפלד מהשירות הצבאי והזמין את זוט להשתתף בקורס האזרחי הראשון בעולם לקרב מגע. זוט הצטרף והיה לאחד מארבעת התלמידים הראשונים של ליכטנפלד. ליכטנפלד היה למנטור של זוט, ועם הזמן זוט הפך לתלמיד המצטיין שלו. בשנת 1963 סיים קורס מדריכים לאמנויות לחימה במכון וינגייט. את הקורס הראשון שלו העביר בחדרה, והשקיע בשיקום נוער בסיכון באמצעות חשיפתם לעולם אמנויות הלחימה.
בשנת 1980, השתתף זוט בקורס לקבלת תעודת מאמן אמנויות לחימה בכיר. בשנת 1993 עזב חיים את "האגודה לקרב מגע ישראלי" וייסד את "עמותת קרב מגע בינלאומי קפא"פ".